Jissieħbu tmien ajruplani oħra fit-tfittxija fin-naħa t’isfel tal-oċean Indjan għall-ajruplan tal-Malaysia Airlines li għeb aktar minn gimgħatejn ilu, b’239 persuna abbord. L-awtoritajiet tal-Malasja qalu li rċievew mingħand l-awtoritajiet Franċiżi ritratti ġodda li ttieħdu mis-satellita li juru dawk li jistgħu ikunu fdalijiet mill-Boeing 777. Ir-ritratti huma simili għal dawk li ħarġet is-Sibt iċ-Ċina. L-Awtorità tas-Sigurta’ Marittima fl-Awstralja li qed tikkordina t-tiftix, qalet li tfittxija għall-ajruplan se tkompli. Spjegat li qed tivverfika l-oriġini ta’ oġġetti tal-injam u oħrajn li qed jidhru mxerrda f’wiċċ il-baħar. Sadattant, il-qraba tal-passiġieri u l-membri tal-ekwipaġġ li kienu fuq l-ajruplan jinsabu f’lukandi fil-Malasja u Beijing jistennew għal aktar informazzjoni dwar x’verament seħħ mill-għeżież tagħhom.